**Հավելված**

**ՀՀ կառավարության 2024 թվականի \_\_\_\_\_\_\_\_\_ -ի**

**N -Ն որոշման**

**ԿԱՐԳ**

**ԲԺՇԿԱԿԱՆ ՕԳՆՈՒԹՅՈՒՆ ԵՎ ՍՊԱՍԱՐԿՈՒՄ ԻՐԱԿԱՆԱՑՆՈՂ ԿԱԶՄԱԿԵՐՊՈՒԹՅՈՒՆՆԵՐՈՒՄ ՏԵՍԱԼՈՒՍԱՆԿԱՐԱՀԱՆՈՂ ՍԱՐՔԵՐԻ ՕԳՏԱԳՈՐԾՄԱՆ**

 1. Սույն կարգով կարգավորվում են բժշկական օգնություն և սպասարկում իրականացնող կազմակերպություններում տեսալուսանկարահանող սարքերի օգտագործման և տեսալուսանկարահանող սարքերի օգտագործմամբ ստացված տվյալների պահպանման հետ կապված հարաբերությունները:

 2. Տեսալուսանկարահանող սարքերի օգտագործման արդյունքով ստացված բժշկական գաղտնիք համարվող տվյալների հետ կապված հարաբերությունները կարգավորվում են «Բնակչության բժշկական օգնության և սպասարկման մասին» օրենքով և դրանից բխող իրավական ակտերով, իսկ այլ անձնական տվյալների մշակման հետ կապված հարաբերությունները` «Անձնական տվյալների պաշտպանության մասին» օրենքով և դրանից բխող իրավական ակտերով:

 3. Հասարակական կարգի պահպանման, ուսումնական և գիտական, պացիենտների իրավունքների ու օրինական շահերի պաշտպանությանն աջակցելու, ինչպես նաև պացիենտների այլ իրավաչափ շահերի պաշտպանության նպատակներով բնակչության բժշկական օգնություն և սպասարկում իրականացնող կազմակերպություններում (այսուհետ՝ բժշկական կազմակերպություն) կարող են օգտագործվել տեսալուսանկարահանող սարքեր։

4. Տեսալուսանկարահանող սարքերը տեղադրվում են բժշկական կազմակերպությունների ընդհանուր օգտագործման տարածքներում` ընդունարանում, միջանցքում, դահլիճում, վճարման կետերում կամ այլ տարածքներում, բացառությամբ բժշկական կազմակերպությունների ֆունկցիոնալ ախտորոշիչ կաբինետների, միջամտությունների սենյակների, հիվանդասենյակների, լոգարանների և սանհանգույցների, որտեղ տեսալուսանկարահանող սարքերի օգտագործումն արգելվում է։

5. Տեսալուսանկարահանող սարքեր օգտագործելու դեպքում բժշկական կազմակերպություններն իրենց կազմակերպության տարածքի տեսանելի հատվածներում տեղադրում են իրազեկման ցուցանակներ: Իրազեկման ցուցանակները տեղադրվում են այնպես, որ տեսանելի լինեն մինչև տեսահսկման տարածք մտնելը:

6. Տեսալուսանկարահանող սարքերի օգտագործումը կառավարվում է բժշկական կազմակերպությունում այդ սարքերի աշխատանքը ապահովող համակարգի (այսուհետ՝ Համակարգ) միջոցով։

7. Բժշկական կազմակերպության կողմից` սույն կարգով սահմանված պահանջների պահպանմամբ, ներդրվում է տեսալուսանկարահանող սարքերի օգտագործման քաղաքականություն՝ հաստատելով մանրամասն ընթացակարգեր, որոնք **առնվազն** սահմանում են`

1) տեսագրությունների հասանելիության մակարդակները,

2) տեսագրությունների օգտագործման, պահպանման և ոչնչացման կանոնները,

3) Համակարգի գործունեության մշտադիտարկման իրականացման գործընթացը,

4) տեսալուսանկարահանող սարքերի օգտագործման ժամանակ հայտնաբերված խախտումներին կամ չարաշահումներին արձագանքելու վերաբերյալ դրույթներ,

5) բժշկական կազմակերպության աշխատողներից, պացիենտներից և այցելուներից տեսալուսանկարահանող սարքերի օգտագործման վերաբերյալ արձագանքները հավաքագրելու գործընթացը:

 8. Համակարգում տեսագրությունների հասանելիության յուրաքանչյուր մակարդակ թույլատրում է Համակարգում որոշակի գործողությունների հնարավորություն` դիտում, ներբեռնում, խմբագրում և այլ գործողություններ:

 9. Համակարգի հասանելիություն ունենում են միայն իրավասու և Համակարգի հետ աշխատելու հմտություններ ունեցող կամ համապատասխան վերապատրաստում անցած աշխատողները: Համակարգին, ներառյալ տեսագրություններին հասանելիությունը տրամադրվում է ըստ բժշկական կազմակերպության աշխատողների աշխատանքային պարտականությունների` ամրագրվելով օրենքով սահմանված կարգով նրանց հետ կնքված գրավոր աշխատանքային պայմանագրում կամ աշխատանքի ընդունման մասին անհատական իրավական ակտում:

 10. Համակարգ մուտք գործելու համար իրավասու աշխատողներն անցնում են բազմահարթակ նույնականացում: Բժշկական կազմակերպության կողմից իրականացվում է Համակարգ չարտոնված մուտքը կամ չարաշահումը կանխելու համապատասխան միջոցառումներ։

 11. Տեսանյութերը պետք է պաշտպանված լինեն պատշաճ գաղտնագրման ալգորիթմների միջոցով: Տվյալները պահվում են անվտանգ սերվերների վրա՝ կանոնավոր կրկնօրինակումներով:

 12. Սերվերի սարքավորումը, որում պահվում են գրառումները, պետք է տեղակայված լինի ապահով սենյակում՝ մուտքի հսկողությամբ: Տարածքը պետք է հագեցած լինի տեսահսկման համակարգով, անվտանգության ազդանշանային և ֆիզիկական անվտանգության այլ միջոցներով։

 13. Տեսալուսանկարահանող սարքերի օգտագործմամբ ստացված տվյալների պահպանման գործընթացը սահմանվում է բժշկական կազմակերպությունների կողմից հաստատված ընթացակարգով: Խախտումների հայտնաբերման կամ պացիենտների իրավունքների ու օրինական շահերի պաշտպանությանն աջակցելու դեպքերում տեսանյութերը պահվում են «Բնակչության բժշկական օգնության և սպասարկման մասին» օրենքով սահմանված ժամկետներում:

 14. Համակարգն ինքնաշխատ ձևավորում է Համակարգում ցանկացած օգտվողի կողմից իրականացվող գործողությունների իրադարձությունների մատյան: Բժշկական կազմակերպությունում իրավասու անձի (անձանց) կողմից Համակարգի գործունեությունը պարբերաբար մշտադիտարկվում է՝ հայտնաբերելու չարտոնված մուտքի հնարավոր փորձերը, տեսագրությունների հասանելիության մակարդակների խախտումները, կանխարգելելու հնարավոր չարաշահումները և վերահսկելու Համակարգի համապատասխանությունը բժշկական կազմակերպությունում գործող ընթացակարգերին և սույն կարգի պահանջներին: Մշտադիտարկման (մոնիթորինգի) արդյունքում կազմվում է արձանագրություն, որում նշվում են այն կազմելու ամսաթիվը, ամիսը, տարեթիվը, վայրը, մշտադիտարկում իրականացնող աշխատողի (աշխատողների) պաշտոնը, անունը, ազգանունը, մշտադիտարկման արդյունքները:

 15. Բժշկական կազմակերպության կողմից հավաքագրվում են աշխատողներից, պացիենտներից և այցելուներից տեսալուսանկարահանող սարքերի օգտագործման վերաբերյալ արձագանքները։

 16. Բժշկական կազմակերպություններում հաստատվում է տեսալուսանկարահանող սարքերի օգտագործման ժամանակ հայտնաբերված խախտումներին կամ չարաշահումներին արձագանքելու ընթացակարգ։ Նման խախտումներ կամ չարաշահումներ կատարած անձանց նկատմամբ կիրառվում են կարգապահական պատասխանատվության միջոցներ կամ ձեռնարկվում ՀՀ օրենսդրությամբ սահմանված այլ միջոցներ: